กรมฝนหลวงและการบินเกษตร เริ่มภารกิจปฏิบัติการฝนหลวงเชิงรุกแก้ปัญหาภัยแล้งปี 2566 ตั้งแต่วันนี้ - 30 ก.ย. นี้
นายสุพิศ พิทักษ์ธรรม รองอธิบดีกรมฝนหลวงและการบินเกษตร กล่าวว่า ตั้งแต่วันที่ 1 มีนาคมนี้เป็นต้นไป กรมฝนหลวงและการบินเกษตรมีภารกิจในการปฏิบัติการฝนหลวงเชิงรุกแก้ปัญหาภัยแล้งปี 2566 ในพื้นที่ภาคเหนือตอนล่าง ภาคอีสานตอนบน ภาคตะวันออก และภาคกลาง โดยมีหน่วยตรวจสอบสภาพอากาศและปัจจัยการปฏิบัติการฝนหลวงตลอด 24 ชั่วโมง พร้อมบูรณาการร่วมกับหน่วยงานต่าง ๆ ที่เกี่ยวข้องเพื่อร่วมกันปฏิบัติการแก้ปัญหาภัยแล้งแหล่งเพาะปลูกและพื้นที่ประสบภัยแล้ง รวมถึงการเติมน้ำในเขื่อน ซึ่งแผนปฏิบัติการฝนหลวงเชิงรุกแก้ปัญหาภัยแล้งปี 2566 ได้จัดตั้งหน่วยเคลื่อนที่เร็วประจำอยู่ภาคต่าง ๆ รวม 7 ศูนย์ ครอบคลุม 22 ลุ่มน้ำหลักทั่วประเทศ โดยเริ่มปฏิบัติการตั้งแต่วันที่ 1 มีนาคม - 30 กันยายน 2566 โดยสามารถขึ้นปฏิบัติการฝนหลวงได้ทันทีหากสภาพอากาศเอื้ออำนวย รวมถึงปฏิบัติการฝนหลวงช่วยแก้ปัญหาหมอกควันและฝุ่นละออง PM 2.5 แผนปฏิบัติการยับยั้งการเกิดลูกเห็บเพื่อบรรเทาความเสียหายจากการเกิดพายุลูกเห็บ อีกทั้งในปีนี้จะเน้นปฏิบัติการฝนหลวงแบบเต็มอิ่มหรือระดมทำฝนหลวงเพิ่มมากขึ้นกว่าเดิม สำหรับเกษตรกรและประชาชนที่ได้รับผลกระทบจากปัญหาภัยแล้งหรือปัญหาหมอกควันหรือฝุ่นละออง PM 2.5 สามารถแจ้งมาที่กรมฝนหลวงและการบินเกษตร หรือศูนย์ปฏิบัติการฝนหลวงทั้ง 7 ศูนย์ และอาสามัครฝนหลวงในพื้นที่ทั่วประเทศ